**Skógræktarfélag Akraness** http://www.skogak.com The Forestry Association of Akranes

**Stjórn 2022 - 2023:** Jens Benedikt Baldursson, formaður. jensbb@internet.is**,** Bjarni Þóroddson, varaformaður. bjarniov@simnet.is**,** Eiríkur Karlsson, gjaldkeri. eiki4@simnet.is **,** Katrín Leifsdóttir, ritari og viðburðastjóri. katrinleifs56@gmail.com

**Meðstjórnendur:** Einar J. Guðleifsson, Oddný Björgvinsdóttir

**Varamenn:** Ellert Kristinn Jósefsson, Helena Valtýsdóttir Hjördís Hjartardóttir, Jóhannes Simonsen**,** Leó Jóhannesson, Margrét Þorvaldsdóttir, Stefán Teitsson

**Skoðunarmenn ársreikninga:** Lárus Ársælsson, Stefán Teitsson

**Nokkur brot úr sögu Skógræktarfélags Akraness í 80 ár 1942 - 2022**

**Næstum engin trjárækt á Akranesi. Aðdragandinn að stofnun Skógræktarfélag Akraness**

Í blaðinu Akranes 1. júlí 1942 kom fram að því miður væri hér ekki góð aðstaða til trjá- og blómaræktar vegna þess að Akranes sé á bersvæði og hér sé særok í aftakaveðrum. „Vegna þessa er því trjárækt hér svo að segja engin.“ Skógræktarstjóri sáði allmiklu **birkifræi** í bæjarlandinu árið **1932**, 0,5 ha., 300 metrar á lengd. Þá hafi „piltar og stúlkur staðið í skurðgreftri hlið við hlið til að þurrka það land sem svo vel hefur fóstrað birkifræið í áðurnefndum sáðreit“.

Í blaðinu Akranes 1. okt. 1942 segir að trjágróður á Akranesi sé yfirleitt illa kominn, flestar trjátegundirnar séu lágvaxnar og kræklóttar þó þær séu „allvel til ára komnar“. Aðalástæðuna fyrir vanþrifum trjánna er sagður átroðningur unglinga á vetrum. Flest öll tré í bænum séu brotin af manna völdum. Hér eigi trjágróður að geta vaxið eins og annars staðar eins og tvö reynitré í garði Guðrúnar ljósmóður og birkið í sáðreitnum frá 1932 sýni vel.

**Skógræktarfélag Akraness stofnað miðvikudaginn 18. nóvember 1942.**

 Skv. gerðabók félagsins var stofnfundurinn var haldinn á Vesturgötu 35. **Bæjarstjórinn,** **Arnljótur Guðmundsson**, setti fundinn og skýrði tilgang skógræktarfélaga og hvílík nauðsyn og menningarauki það gæti orðið Akurnesingum og Akranesi að hér mætti takast að vekja áhuga manna á trjárækt og í því sambandi að koma hér upp trjáræktunarstöð. Á fundinn mættu tveir gestir úr Reykjavík, þeir **Hákon Bjarnason skógræktarstjóri** og **Gísli Þorkelsson efnafræðingur** en sáðreiturinn frá 1932 var gerður **á vegum Skógræktarfélags Íslands**. Fyrsta stjórn félagsins var þannig skipuð að **formaður var Arnljótur Guðmundsson bæjarstjóri, gjaldkeri Svafa Þórleifsdóttir skólastjóri og ritari Hálfdán Sveinsson kennari.** Í varastjórn voru kosnir Ólafur B. Björnsson ritstjóri, Óðinn Geirdal skrifstofumaður og Jón Guðmundsson bæjargjaldkeri.

Mikill hugur var í fólki á þessum árum. Í fundargerð félagsfundar 12/2 1943 segir að á undan erindi Svöfu Þorleifsdóttur skólastjóra, Æskan og skógræktin, **hafi blandaður kór sungið lagið „Vormenn Íslands“ og söng kórinn nokkur lög síðar á fundinum**. 1943 fékk Hálfdán Sveinsson frí frá kennslustörfum og dvaldi í Reykjavík til að fræðast um plöntun og hirðingu trjáa. Skógræktarfélagið greiddi helming kostnaðarins og bærinn hinn helminginn. **1944 afhendir Akranesbær Skógræktarfélaginu land það fyrir innan Garðatúnið sem nú er Garðalundur.** Þetta vor fór Hálfdán Sveinsson með nokkra unglinga inn á þetta svæði og byrjar að gróðursetja víði- og birkiplöntur en aðrar plöntur voru ekki fáanlegar.

**Á tímabilinu 1942 - 1956 eru skráðir 10 stjórnarmenn sem virðast hafa haldið félaginu gangandi. Þetta er tímabilið sem félagið virðst vera langvirkast** en eftir þetta færist deyfð yfir það þar til nýtt fólk kemur til sögunnar og endurreisir félagið 1980. Kannski er skýringin sú að álagið hafi verið of mikið á of fáu fólki. Formaðurinn, Guðmundur Jónsson, hafði nóg að gera við önnur störf en rækturnarstörf hjá bænum og líklega stjórnaði hann vinnu unglinga og annara starfsmanna í Garðalundi á sumrin og hefur því haft lítinn tíma til að sinna félaginu. A.m.k. var Garðalundur ræktaður upp á tímabilinu.

**Á þessu tímabíli stóð félagið að plöntuuppeldi og afhenti m.a. félagsmönnum trjáplöntur árlega.** Mesti fjöldi félaga var 1950: 260. Mikill skortur var á plöntum á fyrri hluta tímabilsins en úrval plantna eykst smám saman og greni er t.d. fyrst nefnt 1948.

**Guðmundur Jónsson var ráðinn til bæjarins sem garðyrkjuráðunautur árið 1947**. Hann gekk strax til liðs við Skógræktarfélagið og var formaður þess frá 1947 til 1968. Tekur hann nú til við að gróðursetja í Garðalund og skipuleggja hann. Vann hann þar mikið og merkilegt starf, oft við lítinn skilning ráðamanna bæjarins. Stundum sást Guðmundur koma með nokkrar litlar plöntur á reiðhjólinu sínu á leið upp í Garðalund. Þessi verk Guðmundar nutu sjaldnast mikils skilnings enda var mikil vantrú hér í bæ á því að hægt væri að koma upp trjágróðri á þessum slóðum. Starfskraftar hans nýttust ekki sem skyldi í ræktunarmálum. Ástæðan fyrir því er sú, að ráðunauturinn var hlaðinn öðrum störfum, t.d. hafði hann umsjón með lögn vatnsveitunnar til bæjarins og mældi fyrir öllum byggingum sem risu hér á Akranesi. Jafnframt vann hann ýmis önnur störf sem eru óskyld ræktunar- og fegrunarmálum bæjarins.

**Skógræktarfélagið 1942 - 1973. Stofnað að frumkvæði bæjarins, skógræktarstjóra og SÍ.** Frumkvæði að stofnun Skógræktarfélags Akraness virðist hafa komið frá Arnljóti Guðmundssyni bæjarstjóra í samráði við Hákon Bjarnason skógræktarstjóra og Skógræktarfélag Íslands. Arnljótur var virkur í félaginu fyrstu árin og Hákon mætir oft á fundi, frá stofnfundinum 1942 og fram til 1969 þegar reynt var að reisa félagið við. Félagið var virkast 1942 til 1954 en 1954 voru gróðursettar 10.700 plöntur sem er mesti fjöldi gróðursettra plantna til 1980. 1950 eru félagar 260 og hafa aldrei verið fleiri. Líklega tókst að fá marga í félagið þar sem það afhenti félagsmönnum tré í garða þeirra. Kannski hefur sá markaður „mettast“ og í kjölfarið fækkað í félaginu. M.a. varð með árunum auðveldara að fá plöntur keyptar í gróðrarstöðvum svo líklega hefur plöntuuppeldi félagsins lagst af. Og garðyrkjustjórinn Guðmundur Jónsson hafði nóg að gera með að stjórna bæjarstarfsmönnum, m.a. unglingum á sumrin, í gróðursetningu o.fl. Og mun hafa verið manna duglegastur að gróðursetja sjálfur. Hann hefur því líklega haft sífellt minni tíma til að sinna félaginu.

**Skógræktarfélagið endurreist 1980.** Aðalfundurinn var haldinn 28. apríl 1981 í félagsheimilinu Röst og var fjölsóttur. Nýja stjórn Skógræktarfélags Akraness skipuðu: **Oddgeir Árnason formaður, Njörður Tryggvason gjaldkeri og Stefán Teitsson ritari**. Í varastjórn voru kosnar **Þóra Björk Kristinsdóttir, Kristín Þorsteinsdóttir og Rakel Jónsdóttir**. Endurskoðendur voru kosnir Björn Pétursson og Hallbera Leósdóttir.

**Slaga 1980.** Um þetta leiti var gengið frá samningi milli Akranesbæjar og Skógræktarfélags Íslands um að 36 hektarar lands í norðurhlíð Akrafjalls, sem kallað er Slaga, yrði framtíðar landssvæði fyrir skógrækt. Var nú hafin gróðursetning af fullum krafti í Slögu og hætti félagið að mestu störfum í Garðalundi sem Akranesbær hefur séð um síðan.Ekki var starfið í Slögu áfallalaust því 1985 var kveikt í svæðinu og brann 80% þeirra plantna sem búið var að gróðursetja. 1988 var aftur kveikt í svæðinu og brann helmingur svæðisins. Svæðinu var skipt í 3 hólf með vegagerð sem átti að varna útbreiðslu sinnuelda.Á tímabilinu 1980 til 2005 voru gróðursettar um 200 þúsund plöntur af ýmsum tegundum, aðallega greini, fura og birki. Fyrstu árin unnu unglingar á Slögusvæðinu, lengi vel við lélegar aðstæður. Félagið eignaðist ekki vinnuskúr fyrr en árið 1995. Við hann var byggður annar skúr sem hýsir verkfæri og hreinlætisaðstöðu.

 Nokkur félög hafa fengið afmörkuð svæði til að gróðursetja í. Þar má nefna Landsbanka Íslands, Íslandsbanka og Búnaðarbanka. Einnig hefur Rotaryklúbbur Akraness farið árlega frá árinu 1981 í gróðursetningarferð á svæðið og hefur gróðursett plöntur á víð og dreif. Bæjarstjórnin kom nokkrum sinnum undir stjórn Gísla Gíslasonar bæjarstjóra og gróðursetti plöntur.

**Skjólbelti við innkeyrsluna í bæinn 2002.** Árið 2002 var gerður samningur við bæjarfélagið um að Skógræktarfélagið tæki að sér að gera skjólbelti og planta trjám í svæði sunnan við innkeyrsluna í bæinn. Þar er búið að gróðursetja um 1000 metra langt skjólbelti og gróðursetja töluvert af grenitrjám, öspum, birki og fleiri trjátegundum.

**Ýmislegt úr starfi Skógræktarfélags Akraness. Hélt aðalfund SÍ 1992 og aftur 2014.** Mikið hefur verið unnið í gróðursetningu á síðustu árum. 2013 var ákveðið að hafa mánudaga kl. 17 til 19 sem vinnudaga nema í skammdeginu. Skapaði ákveðna festu í starfinu stóran hluta ársins. **Frá 2014 höfum við haft jólatrjáasölu** sem hefur gengið mjög vel þrátt fyrir að við höfum fremur lítið af heppilegum trjám til að selja. 2016 var boðið uppá pottatré gegn skilagjaldi (1.000 kr.). Vakti athygli fjölmiðla en ekki reynt aftur.Á síðustu árum höfum við keypt 2 gáma og fengið aðra tvo gefins. Hafa stórbætt aðstöðu okkar. **Fengum meira land í Slögu og við þjóðveginn 2018 sem við tættum áður en gróðursett var þar**. Höfum fengið góða styrki frá Akranesbæ og fleirum á síðustu árum sem hafa aðallega farið í **stígagerð** en einnig til kaupa á tækjum og áhöldum og til viðhalds og til jarðvinnslu fyrir gróðursetningu. Í síðustu árum höfum við fengið **sjálfboðaliða frá SÍ** í viku og hefur vinna þeirra og fleiri sjálfboðaliða skipt félagið miklu máli þó hornsteinninn sé vinna félagsmanna sjálfra, aðallega stjórnarinnar. Samstarf við önnur félög skiptir einnig máli eins og t.d. skátana og Norræna félagið sem m.a. standa að **Lífi í lundi** með okkur. Þá hafa **Rótarýfélaga**r unnið mikið með okkur og frá 2021 hafa **Soroptimistar** séð um gróðursetningu á ákveðnu svæði. Skógræktarfélagið hefur einnig notið velvildar fyrirtækja á svæðinu auk félagsmanna sem eru grundvöllurinn undir félaginu. **Án félagsmannanna væri ekkert skógræktarfélag.**